23. schôdza NR SR - 2.deň - B. popoludni
Dátum: 2024-11-27
Poslanec: Remišová, Veronika (SLOVENSKO)
Druh vystúpenia: Vystúpenie v rozprave

96. Vážené dámy, vážení páni, zajtra začína rokovanie o rozpočte, ktorý je rozpočtom drastického uťahovania opaskov. Vládna koalícia všetkým berie, len sebe pridáva. A v tejto spoločenskej atmosfére uťahovania opaskov, kedy vládna koalícia poúča všetkých občanov, kde treba všade šetriť, tak v tomto zákone, ktorý predkladá vládna koalícia, navrhuje doživotné renty vysokým štátnym úradníkom a zhodou okolností bude mať nárok na doživotnú rentu okolo päťtisíc eur z daní ťažko pracujúcich ľudí do konca života aj generálny prokurátor Maroš Žilinka. Problematika výsluhových dôchodkov alebo platových pomerov prokurátorov je dôležitá téma a, samozrejme, mali by sme sa o nej otvorene rozprávať, ale aj ja osobne si myslím, že poctiví prokurátori, ktorí nasadzujú svoje životy, bezpečnosť svojej rodiny aj vtedy, keď proti nim stoja oligarchovia, mafiánske skupiny, organizovaný zločin, tak by mali byť oceňovaní a mali byť nejakým spôsobom odmenení. Ale namiesto toho tu vidíme návrh zákona, kedy vládna koalícia chce prideliť doživotnú papalášsku rentu generálnemu prokurátorovi, na ktorú by mal nárok už po štyroch rokoch, keď sa po štyroch rokoch odslúženia vo funkcii vzdá funkcie. A ja sa pýtam, za čo niekto má dostať takúto vysokú papalášsku rentu z daní občanov do konca života. Povedzte to, prosím vás pekne, učiteľom, ktorí dnes protestujú, ktorí majú tichý protest a po dvadsiatich rokoch praxe títo učitelia majú čistý plat okolo tisíc eur a nikto im nedá doživotnú rentu vo výške päťtisíc eur do konca života. Povedzte to zdravotníkom, povedzte to zdravotným sestrám, povedzte to robotníkom alebo povedzte to ostatným profesiám, že nie, že oni nemajú nárok na doživotnú rentu, ale dávame túto doživotnú rentu jednému vysokému štátnemu úradníkovi, pánovi generálnemu prokurátorovi. Ešte raz zopakujem, že je v záujme štátu, aby chránil a odmeňoval poctivých policajtov a poctivých prokurátorov a teda najmä ľudí, ktorí bojujú proti nebezpečnému organizovanému zločinu a nedajú sa kúpiť. Nedajú sa kúpiť ani tými, ktorí majú moc, ani tými, ktorí majú vplyv. Ale namiesto toho vidíme v našej spoločnosti pravý opak, vidíme to, ako poctiví policajti sú šikanovaní, sú protizákonne odstavení zo svojho zamestnania a od riadneho príjmu a dlhoroční elitní prokurátori sú po zbúraní špeciálnej prokuratúry odložení, vyhodení, preložení, šikanovaní a dokonca účelovo trestne stíhaní. Pripomínam, že pán generálny prokurátor sa v posledných rokoch vyjadroval k mnohým veciam, do ktorých v zásade ho nič nebolo, napríklad k proruským hoaxom na cintoríne v Ladomirovej, kde doslova podľa slov starostu zničil život jednému starostovi. Vyjadroval sa aj k obrannej zmluve, ale mlčal vtedy, keď vládna koalícia tu búrala právny štát a silou-mocou za pár, v podstate pár dní presadila hanebnú novelu Trestného zákona. Vtedy generálny prokurátor mlčal. A ja považuje za zvlášť perfídne, že kým vláda ľuďom berie peniaze, berie rodinám daňový bonus na deti, dôchodcom berie rodičovský dôchodok, na podnikateľov uvalila nové dane, tak sa všetci obyvatelia Slovenskej republiky budú skladať pánovi Žilinkovi každý jeden deň až do konca života na jeho doživotnú rentu. Všetky okradnuté rodiny s deťmi, všetci zdravotníci, všetci učitelia, všetci, ktorým tento rok reálne mzdy ešte klesnú, to sú učitelia a dokonca aj tí najchudobnejší. Prečo by sa títo ľudia, prečo by sa občania Slovenskej republiky mali skladať na niekoho doživotnú mesačnú rentu päťtisíc eur do konca života. A ak sa teda, ak SMER, HLAS a SNS, vládna koalícia chce silou-mocou udeliť pánovi Žilinkovi nejakú doživotnú rentu, tak nech mu to platia zo svojho, nech mu to platia zo svojho vlastného vrecka a nech mu to neplatia z vrecka občanov, na ktorých už aj tak teraz uvaľujú obrovské bremeno takzvanej konsolidácie. Vládna koalícia chce meniť tento zákon veľmi narýchlo a chce, aby, chce ho pretlačiť tak, aby bol už účinný od 1. januára 2025. A je zaujímavé, že práve v januári majú pánovi Žilinkovi uplynúť štyri roky vo funkcii a tak bude mať aj on nárok na túto podľa môjho názoru nemorálnu rentu, ktorá tak veľmi pripomína doživotnú rentu Roberta Fica. A ja sa pýtam, či pán Žilinka sa niekam chystá, pretože už nejakú dobu počúvame šumy o tom, že pán Žilinka sa chystá na odchod a vládna koalícia si chce zvoliť, aby si mohla teda vládna koalícia zvoliť svojho vlastného generálneho prokurátora, možno z radov trestne stíhaných kamarátov, čo by Slovensko definitívne zaradilo medzi tie najhoršie a najhanebnejšie krajiny. A ak pán Žilinka naozaj plánuje takýto krok, tak by bolo férové, aby sa k tomu vyjadril, aby povedal, či chce dokončiť funkčné obdobie, alebo či chce predčasne odísť. A ja v mene občanov Slovenskej republiky vyzývam aj generálneho prokurátora, aby sa tejto nemorálnej renty zriekol a zároveň aj vládnu koalíciu, aby sa prestala ľuďom vysmievať do tváre a tento hanebný darček pre generálneho prokurátora stiahla. A ak dovolíte, tak ja skončím tým, že prečítam citát jedného z prokurátorov, ktorý sa vyjadril k návrhu tohto zákona k téme takzvaného výsluhového dôchodku. A on povedal, citujem ho: „Priatelia, dnes sa ma viacerí pýtate, či ma nemrzí, že som odišiel z prokuratúry a vláda plochostrán dáva výsluhový dôchodok pre prokurátorov, a aby sme to teda dali na pravú mieru," takto začal svoj status. A hovorí, že nejde o žiadny dôchodok s tým, že nikto z prokurátorov si neprispieval do žiadneho osobitného fondu na dôchodok, kde sa pracovne aktívni, kde pracovne aktívni solidarizujú s vyslúžilcami, ako je to napríklad v Policajnom zbore alebo ako je to, ako napríklad to robia vojaci. A zároveň tento prokurátor dodal, že sme asi jediná krajina na celej Zemeploche, ktorá bude mať schválenú dávku akože dôchodkového zabezpečenia, aj keď ste si neplatili žiadny odvod. V skutočnosti, a toto je veľmi dôležité, ide o platbu za to, že človek odíde. Takže toľko k tomuto návrhu zákona samotný bývalý, teda člen prokuratúry, prokurátor. A ešte raz, v čase uťahovania opaskov, kedy každému jednému človeku na Slovensku chcete vziať päťsto eur, tak idete jednému generálnemu prokurátorovi dať doživotnú rentu okolo päťtisíc eur. Nie je vám hanba? Nie je vám to trápne? Ďakujem. (Potlesk.)